**KNJIŽNICA I ČITAONICA VOJNIĆ**

**47 220 VOJNIĆ**

**A.Hebranga 2**

Broj: 6 /23

Vojnić, 26 . 1. 2023.

**IZVJEŠĆE O RADU KNJIŽNICE I ČITAONICE VOJNIĆ**

**ZA 2022. GODINU**

**UVOD**

Knjižnica i čitaonica Vojnić javna je ustanova koja obavlja knjižničnu i informacijsku djelatnost narodne knjižnice . Svojim načinom rada svim građanima na području Općine Vojnić želi omogućiti jednak pristup svim vrstama informacija, cjelokupnom ljudskom znanju. Različitim programima i kulturnim aktivnostima, želi potaknuti pojedinca i zajednicu na cjeloživotno učenje i usavršavanje, neovisno odlučivanje i kulturni razvitak. Rad Knjižnice temelji se na nastojanju da se na potrebe i zahtjeve građana Općine Vojnić

odgovori odabranim, stručnoutemeljenim uslugama kojima se potiče čitanje i uporaba knjižničnih usluga, obrazovanje, te razvoj kulturnog života svakog pojedinca i zajednice u cjelini.

U skladu s općeprihvaćenim načelima za knjižnice, Knjižnica i čitaonica Vojnić pruža usluge svim stanovnicima Općine Vojnić i posjetiteljima, bez obzira na dob, rasu, nacionalnost, vjersko, političko opredjeljenje ili bilo koju drugu različitost u različitim oblicima i pomoću novih tehnologija.

**OPĆI PODACI O KNJIŽNICI**

**Organizacijska struktura :** Knjižnica i čitaonica Vojnić obavlja svoju osnovnu knjižničarsku djelatnost kroz rad Odjela za odrasle, Odjela za djecu i mladež i Čitaonice.

**Radno vrijeme :** Knjižnica obavlja djelatnost 5 dana u tjednu (ukupno 40 radnih sati). Radno vrijeme za korisnike je od 7,30 do 15,30 sati.

**Prostor :** Smještena je u Domu kulture „ Petar Svačić“ u prostoru od 170 m², od kojih je 128 m² namijenjeno radu s korisnicima. Ostatak prostora koristi se kao spremište, sanitarni čvorovi i mini kuhinja.

**Oprema :** Dobro je opremljena, ima cca 465 m polica većinom smještenih u posudbenom odjelu, ormare za referentnu zbirku , periodiku i AV građu. Ima TV, Dvd projektor, video projektor, glazbenu liniju, 10 računala , 1 pisač, 2 multifunkcionalna uređaja, priključak na Internet, bežični Internet. Ima ukupno 36 sjedećih mjesta: 12 za djecu, 24 za odrasle i 2 za zaposlenike.

**Sustavi zaštite :** Opremljena je protuprovalnim, vododojavnim , protupožarnim, vatrodojavnim sustavima i video nadzorom.

**Zaposlenici :** U Knjižnici su zaposlene 3 osobe na neodređeno radno vrijeme, u ekvivalentu punog radnog vremena 2,125. Obrazovna struktura stalno zaposlenih: VSS 1, SSS 2.

**PRIHODI I RASHODI**

Programi Knjižniceu 2022. godini financirani su iz proračuna Općine Vojnić, Karlovačke županije, Ministarstva kulture i medija Republike Hrvatske , vlastitih prihoda i donacija. Ukupan prihod u 2022. godini iznosio je 601.662,62kn. Od toga prihodi iz proračuna Općine Vojnić 515.955,27kn za redovnu djelatnost i kapitalna ulaganja. Prihodi od Ministarstva kulture i medija RH u iznosu 54.999,85 kn za tekuće pomoći i kapitalna ulaganja. Prihodi od Karlovačke županije ostvareni su u iznosu 19.000,00 kn za tekuće pomoći. Prihodi od pruženih usluga ostvareni u iznosu 7.707,50 kn, trošeni su za redovnu djelatnost i kapitalna ulaganja. Ukupni rashodi knjižnice iznose 581.284,26kn.

**SAŽETAK DJELOKRUGA RADA**

Djelatnost Knjižnice obuhvaća osobito: nabavu knjižnične građe i izgradnju knjižničnih zbirki, stručnu obradu knjižnične građe prema stručnim standardima, pohranu, čuvanje i zaštitu knjižnične građe, te provođenje mjera zaštite knjižnične građe koja je kulturno dobro, pružanje informacijskih usluga, posudbu i davanje na korištenje knjižnične građe, uključujući i međuknjižničnu posudbu, digitalizaciju knjižnične građe, usmjeravanje i podučavanje korisnika pri izboru i korištenju knjižnične građe, informacijskih pomagala i drugih izvora, vođenje dokumentacije i prikupljanje statističkih podataka o poslovanju, knjižničnoj građi, korisnicima i o korištenju usluga knjižnice, prikupljanje statističkih podataka vezanih uz provedbu propisa kojima se uređuju autorska i srodna prava, pripremanje kulturnih, informacijskih, obrazovnih i znanstvenih sadržaja i programa, obavljanje i drugih poslova sukladno zakonu i drugim propisima kojima se promiče njena kulturna, obrazovna, stručna i znanstvena funkcija. Pored navedenih djelatnosti Knjižnica može obavljati i druge djelatnosti u manjem opsegu ako služe registriranoj djelatnosti i pridonose iskorištenju prostornih i kadrovskih kapaciteta.

**POSLOVANJE U 2022. GODINI**

Poslovi i aktivnosti Knjižnice od siječnja do prosinca 2022. godine: izgradnja knjižničnog fonda:nabava knjižne i neknjižne građe, obrada knjižne i neknjižne građe, opremanje knjižnice, organizacija i održavanje kulturno-animacijskih programa, provođenje kampanje „Čitaj mi“, zaštita i pohrana knjižne i neknjižne građe, pružanje korisničkih usluga, održavanje prostora, postrojenja i opreme, administrativni i poslovi financijske i pravne prirode, stručno osposobljavanje knjižničara, suradnja sa drugima.

Svoju djelatnost i zadaće u 2022. Knjižnica je provodila redovitim i razvojnim programima u skladu sa Planom rada.

Djelatnosti, građa, usluge Knjižnice u digitalnom okruženju objavljuju se na web stranici Općine Vojnić i na društvenoj mreži facebook Knjižnice.

Knjižnica je prisutna na društvenim mrežama od 2020. godine od kada postoji stranica Knjižnice na Facebooku. Knjižnica na društvenoj mreži objavljuje sadržaje koji su u skladu s vrijednostima za koje se zalaže kao što su poticanje čitanja i pismenosti, objavljuje informacije o radu Knjižnice. U 2022. objave na Facebooku Knjižnice vidjelo je 10380 korisnika .

**IZGRADNJA KNJIŽNIČNOG FONDA**

**NABAVA KNJIŽNIČNE GRAĐE**

Knjižnična građa nabavljana je kupnjom, otkupom MK i darom.

Redoviti poslovi nabave uključuju: kupnju , prihvat građe pristigle kupnjom i darom, odabir, inventarizaciju, signiranje pristigle građe, povlačenje zapisa. U 2022. godini nabavljene su 492 knjige: 467 kupnjom i 25 darom , od toga za odrasle 174 i za djecu 318 svezaka.

U skladu s novčanim sredstvima za 2022. godinu za izgradnju knjižničnog fonda kupljena su 467 sveska knjižne građe i 33 jedinice audiovizualne građe. Ukupna vrijednost nabave kupnjom je 43.000,00 kn.

Knjižnica prihvaća darove iz zemlje i inozemstva . Nakon odabira u fond je uvrštena 25 svezaka knjižne građe od čega 19 knjiga otkup MKiMRH i 6 knjiga dar (knjige na ukrajinskom j.) vrijednosti 3.099,53 kn.

Serijske publikacije (novine i časopisi )nabavljane su kupnjom i darom. Kupnjom su nabavljana 3 naslova novina i 3 naslova časopisa, a darom 2 naslova časopisa.

**OBRADA KNJIŽNIČNE GRAĐE**

Stručna obrada građe također je jedna od ključnih aktivnosti Knjižnice, budući da omogućuje organizaciju i orijentaciju u fondu, odnosno pretraživanje i pronalaženje građe po različitim kriterijima, te pristup većoj količini informacija na brži i lakši način.

Sva novopristigla knjižnična građa je stručno obrađena: inventarizirana, klasificirana i katalogizirana. Knjižnica paralelno obrađuje građu klasično i strojno ( izrada on-line kataloga ).

**Knjižnični program:** U Knjižnici i čitaonici Vojnić je od prosinca 2016. godine instaliran knjižnični program ZAKI , razvijen u suradnji Knjižnica grada Zagreba i tvrtke Viva-info. Koriste ga u velikom broju knjižnice u Hrvatskoj, a među njima su i sve narodne knjižnice Karlovačke županije. Broj kataložnih zapisa na kraju 2022. je 3061.

**ZAŠTITA I POHRANA KNJIŽNIČNE GRAĐE**

Knjižnična građa i cijeli inventar su zaštićeni sustavima; protuprovalnim, vododojavnim, vatrodojavnim , protiv otuđenja građe i video nadzorom.

Provodile su se preventivne mjere zaštite na cjelokupni fond Knjižnice, za očuvanje knjižnične građe od propadanja, te osiguranje njezine dostupnosti korisnicima. Redoviti poslovi uključivali su osiguranje primjerenih uvjeta smještaja , pohrane građe, izlučivanja građe za otpis, manji popravci i zaštita stare građe.

Knjižnica je skrbila o redovitom čišćenju prostora, dezinfekciji prostora ,provjetravanju prostorija, održavanju potrebnog nivoa vlage, svjetlosti i temperature.

**GODIŠNJI OTPIS**

Nabavu građe pratilo je i godišnje izlučivanje iz fonda dotrajale i zastarjele knjižne građe. Popis za otpis izrađen je sukladno Pravilniku o reviziji i otpisu knjižnične građe (NN 21/02). Od ukupno 24 869 knjige 31. 12. 2022. otpisano je 702 sveska knjižne građe u vrijednosti 40.601,20 kn.

**STANJE FONDA**

Stanje knjižnog fonda 31.12.2021. iznosilo je 24 377 knjige. Nakon nabave i godišnjeg otpisa knjiga za 2022. godinu stanje knjižnog fonda 31.12.2022. je 24 167 knjiga.

**KORISNIČKE USLUGE**

U Knjižnici se obavljaju usluge kao što su upis i učlanjenje u Knjižnicu, korištenje informacijsko-komunikacijske opreme za rad u Knjižnici, pristup internetu, nabava i omogućivanje pristupa e-izvorima, korištenje i rezervacija građe u prostoru čitaonice, posudba građe, međuknjižnična posudba, usluge ispisa, fotokopiranja, skeniranja. Kao potpora učenju i obrazovanju, obavljaju se informacijsko-referalne usluge, usluge tematskih pretraživanja, poučavanje korisnika o uporabi informacijskih izvora i korištenju usluga Knjižnice, organizacija i stručno vođenje posjeta Knjižnici. Članovima Knjižnice usluge su dostupne u prostoru Knjižnice, a neke usluge u skladu s mogućnostima i na daljinu.

Korisničke usluge Knjižnice obavljaju dvije osnovne vrste knjižnične djelatnosti: informacijsku djelatnost i osiguranje opće dostupnosti građe.

Aktivnosti koje se vežu uz zadovoljavanje korisničkih potreba su:

1.Građa u slobodnom pristupu : izgradnja i upravljanje fondovima

2.Posudba građe, korištenje i posredovanje knjižnične građe**:** posuđuje se građa koja je pohranjena u knjižnici na posudbu i / ili korištenje u čitaonici te preko međuknjižnične posudbe.

**Članovi i korisnici:** U 2022. godini Knjižnica je brojila 590 članova , a preko 700 korisnika različite dobne i obrazovne strukture. Članovi po spolnoj strukturi 250 muškog spola, 340 ženskog spola. Po dobnoj strukturi 250 djeca do 15 godina , 289 članova od 16-64 god. i 51 stariji od 65 godina. Evidentirano je

10 622 posjete.

**Posudba tijekom 2022. godine:** Izvan knjižnice posuđeno je 9025 svezaka knjiga i 368 jedinice elektroničke građe ( CD, DVD, Micro:bit, Boson set ). Broj knjiga posuđenih u Knjižnici je 187.

**Korištenje građe u čitaonici:** Knjižnica ima veoma bogatu referentnu zbirku

( enciklopedije, rječnici, priručnici, leksikoni ). Iz ove zbirke korišteno je 187 knjiga. U čitaonici su bila dostupna 3 naslova dnevnih novina, 1naslov časopisa za odrasle i 4 naslova časopisa za djecu. Korisnici čitaonice su uglavnom učenici i umirovljenici . Na raspolaganju im stoje referentna literatura, dnevne novine i časopisi. Na informacijski zahtjev korisnika tražene materijale je pripremila knjižničarka.

**Pružanje informacijskih i informatičkih usluga:**

* Informacijske usluge

Za pomoć u pronalaženju informacija kao i u odabiru građe Knjižnica nudi sljedeće informacijske usluge: pronalaženje izvora građe za domaće zadaće, referate, plakate, maturalne, završne i diplomske radove u knjižničnom fondu i na Internetu i pomoć korisnicima pri odabiru građe, informacijska pomagala: e-katalog, informacije o novoj knjižnoj i neknjižnoj građi i temama u stručnim časopisima.

Korisnici samostalno ili uz pomoć knjižničara mogu pretraživati sve dostupne izvore informacija. Jednostavnije korisničke upite rješavaju samostalno ili uz pomoć knjižničara. Zahtjeve za opsežnijim pretraživanjima rješava knjižničarka. Informacijsko-referalnih upita bilo je 174, a pretraživanje obavijesnih izvora na Internetu 142. Za ove usluge računalo se svaki dan postavljalo u holu.

* Informatičke usluge

U Knjižnici na raspolaganju su računala za obradu podataka i pristup Internetu te printeri, multifunkcionalni uređaji (skener,fax, fotokopirni aparat).Dostupan je i bežični ispis sa mobitela. Broj korištenja računala i Interneta u2022. iznosio je u prosjeku 2 sata korištenja dnevno.

**KULTURNO-OBRAZOVNA DOGAĐANJA**

U 2022.Knjižnica je organizirala 61 kulturno-obrazovno događanje za djecu i odrasle na kojima je sudjelovalo 2891 osoba od čega 2425 djece i 466 odraslih. Sva događanja tematski su poticala na čitanje i važnost čitanja. Na nacionalnoj razini podržali smo akcije Nacionalnu kampanju Čitaj mi!, uključili se u manifestacije Noć knjige i Mjesec hrvatske knjige sa nizom aktivnosti, sudjelovali u Nacionalnom kvizu za poticanje čitanja i Čitateljskom maratonu – minuta za čitanje. U okviru programa dramske umjetnosti bilo je 18 izvedbi kazališnih predstava. U vrijeme božićnih i novogodišnjih blagdana proveli smo manifestaciju Božićna čarolija sa tematski prilagođenim aktivnostima za to doba godine.

**NACIONALNA KAMPANJA „ČITAJ MI“**

„Čitaj mi“ je prva nacionalna kampanja za promicanje čitanja naglas djeci od rođenja. Pokrenuta je povodom Europske godine čitanja naglas 2013.godine. Cilj kampanje je poticati roditelje i druge odrasle da s čitanjem naglas djetetu započnu već od njegova rođenja kako bi čitanje postalo dijelom svakodnevnog ugodnog druženja roditelja i djece te kako bi se stvorila emocionalna veza između djeteta i odrasle osobe koja mu čita.

Knjižnica i čitaonica Vojnić podržala je akciju Čitaj mi i u 2022. godini, sudjelovanjem u programima organiziranim na državnoj razini : knjižnične manifestacije, nacionalni kviz za poticanje čitanja i čitateljski maraton, kao i organizacijom niza događanja koja su popularizirala knjigu i čitanje u formi organiziranih posjeta vrtićke i školske djece popraćenih čitanjem teksta naglas, edukativnim radionicama, književnim susretima, kazališnim predstavama.

**MANIFESTACIJE**

* **Noć knjige**

Noć knjige 2022. bila je posvećena slobodi i 100. godišnjici rođenja književnice Vesne Parun. Knjižnica je manifestaciju obilježila kroz tri programa. Program pod nazivom Čitam ti priču o slobodi realizirali smo 22. 4. sa djecom iz vrtića i 25. 4. Sa učenicima 1. i 2. razreda i polaznicima predškole. Mješovitoj vrtićkoj skupini od 3-6 godina i djeci polaznicima predškole čitali smo priče Raspjevana sirena Julie Donaldson i Djevojčica i ptica Dubravke Farkaš, a učenicima 1. i 2. razreda priču Golub i sokol Božidara Prosenjaka i Ivane Guljašević. Za učenike trećeg i četvrtog razreda održan je književni susret i radionice sa Sanjom Lovrenčić i Lanom Momirski iz Male kuće 25.04.2022. 0d 9:50 do 11:20., Za starije korisnike organizirali smo čitanje poezije Vesne Parun.

* **Mjesec hrvatske knjige**

Mjesec hrvatske knjige je manifestacija koja svake godine traje od 15. listopada do 15. studenoga. Od 1995. godine organizaciju manifestacije preuzimaju Knjižnice grada Zagreba, a pokrovitelj manifestacije je Ministarstvo kulture i medija Republike Hrvatske.

Cilj manifestacije je istaknuti iznimnu važnost knjige, ali i knjižnica kao mjesta javnog i slobodnog pristupa koja se sve više približavaju građanima.

Iako se u knjižnicama uvijek potiče čitanje u Mjesecu hrvatske knjige dok traje manifestacija svaka knjižnica zajedno sa svojim partnerima organizira svoje raznovrsne programe kroz koje još intenzivnije govori o knjizi i čitanju.

Aktivnosti u Knjižnici u vrijeme manifestacije Mjesec hrvatske knjige 2022. godine: Nacionalni kviz za poticanje čitanja, Čitateljski maraton-minuta za čitanje, 8 organiziranih posjeta predškolaca i nižih osnovaca prilikom kojih su se osim zamjene knjiga i produženja članarine čitale priče, 2 kazališne predstave.

* **Božićna čarolija u Knjižnici i čitaonici Vojnić**

Knjižnica i čitaonica Vojnić provela je program Božićna čarolija koji je sufinanciran sredstvima Turističke zajednice Općine Vojnić, Općine Vojnić i vlastitim sredstvima Knjižnice. U okviru programa održano je 5 adventskih pričaonica na kojima su čitane priče: Božićna čarolija, autor: Joyce, Melanie, ilustratorica : Spenceley Annabel , Djed Mraz darove nosi, autor: Sanja Pilić , ilustrator : Niko Barun, Mala snježna pahulja: Maras Mate prepjevao, Maldonado Gina ilustratorica , Božićni dar, Autor: Mato Lovrak,oslikala: Željka Mezić , Pahuljica Mrazić : mačak Djeda Božićnjaka, Autor: Rowland Lucy, Ilustratorica: Bowles Pauli, petu priču pričali su zajedno s Knjiguljicom, pričom su putovali i upoznali mudru staricu, ogromnu bundevu i strašne zvijeri. Djeca su bili sjajni pomagači. Pjevali su zajedno u jedan glas, blagovali za punim stolom i u slast srkali finu juhu. Nadmudrili su strašne zvijeri i sretno se vratili kući.

Održane su i 2 radionice: Radionica Djeda Božićnjaka i radionica izrade Božićnih drvca i kazališna predstava Božićna priča.

**NACIONALNI KVIZ ZA POTICANJE ČITANJA**

Kviz se tradicionalno provodi u Mjesecu hrvatske knjige organizirano s ciljem da se dodatno potakne čitanje kod mladih čitatelja. Naziv kviza 2022. godine bio je Nije lako kad si mlad uz online izvore informacija sudionici kviza su otkrivali zanimljivosti o 3 knjige, 3 pisca, 3 ilustratora, 3 žanra. Djeca su kviz rješavala online preko tableta i pametnih telefona i na računalima u Knjižnici od 12. 09. do 25. 10. U rješavanje kviza uključilo se 42 djece. Kao i ranijih godina jedna sudionica kviza je nagrađena.

**ČITATELJSKI MARATON - MINUTA ZA ČITANJE**

Hrvatsko čitateljsko društvo organiziralo je virtualni maraton čitanja pod nazivom“ Minuta za čitanje“. Poziv je bio upućen svima da se 23. 10. 2022. uključe u akciju čitanja naglas. Od 15. 10. do 22. 10. u Knjižnicu su pristizali videozapisi čitanja u trajanju od jedne minute. Tekstovi ( dijelovi priče, poezija, slikovnica…) . Cilj je ove online akcije poticanje čitanja i pismenosti kroz popularizaciju čitanja iz užitka, kao temeljnog preduvjeta za razvoj spomenutih vještina, ali i kao neizostavnog kulturnog sadržaja u životu svakog pojedinca. Dana 23. listopada knjižnica je na svom Facebooku objavila pristigle videozapise. Čitali su roditelji djeci kod kuće, učiteljice djeci u školi, odgojiteljice u vrtiću, a djeca su čitala kod kuće i u školi. Objavljeno je 39 videozapisa sa 88 sudionika . Viđeno 2219 puta.

**ORGANIZIRANI POSJETI KNJIŽNICI I OBILJEŽAVANJE ZNAČAJNIH DATUMA**

Organizirane posjete Knjižnici realizirali smo u suradnji sa školom i vrtićem. Mješovita skupina djece iz vrtića i razredi pojedinačno dolazili su u pratnji svojih odgojiteljica i učiteljica. Djeca su pri svakom dolasku poslušali priču ili pjesmu koju im je pročitala njihova odgojiteljica ili učiteljica. Priče su odabrane tematski tako da smo sa njima obilježili i neke značajne datume: Svjetski dan čitanja naglas, Međunarodni dan darivanja knjigom, Svjetski dan kazališta za djecu i mlade, Svjetski dan pripovijedanja, Svjetski dan lutkarstva, 100 obljetnicu rođenja Vesne Parun, Međunarodni dan dječje knjige, 9.rođendan kampanje Čitaj mi!, Andersenov rođendan, Dan hrvatske knjige i Dan planeta Zemlje, Noć knjige i Svjetski dan knjige i autorskih prava, Međunarodni dan obitelji, Mjesec hrvatske knjige, božićne blagdane. Pored čitanja priča i pjesama posjete su bile praćene i drugim aktivnostima: rješavanje kviza, zamjena knjiga, obnova članarine ili nova učlanjenja. Dio organiziranih posjeta bio je i u vrijeme manifestacija Noć knjige , Mjesec hrvatske knjige i Božićna čarolija. Kroz 31 organiziranu posjetu Knjižnicu je posjetilo 442 djece i 48 odraslih.

**KNJIŽEVNI SUSRETI**

Održana su 4 književna susreta u suradnji sa izdavačkim kućama Mala zvona, Kreativna mreža i Alfa iz Zagreba na kojima je sudjelovalo 130 djece i 12 odraslih. Ukupno 142.

* 25. 4. 2022**.** u 9:50 Književni susret sa Sanjom Lovrenčić iz Malih zvona za učenike trećeg i

četvrtog razreda

* 17. 11. 2022. Književni susreti sa spisateljicom Anom Đokić

1. u 9:45 za 1. i 2. razred predstavljene knjiga iz serijala Kibibi

2. u 10:40 za 3. i 4. razred predstavljena putopisna slikovnica Djeca Indije Aruši .

* 28. 11. 2022. u 11:30 Književni susret sa piscem Mladenom Kopjarom

Pisac Mladen Kopjar predstavio je svoje dvije knjige: Zvjezdani prah i Žganci od vanilije u izdanju Alfe višim osnovcima koji vole čitati. Susret smo organizirali u suradnji sa OŠ Vojnić i izdavačkom kućom Alfa iz Zagreba.

**EDUKACIJSKE RADIONICE ZA KORISNIKE**

Održane su 4 edukacijske radionice na kojima je sudjelovalo 88 djece i 16 odraslih.

* 25. 4. 2022. u 11:20 Radionica na temu slikovnice “Luda kuća” koja je 2021. dobila nagradu

“Ovca u kutiji” za najbolju slikovnicu, a njezini su likovi istinski slobodnjaci. Voditeljica Sanja Lovrenčić. Sudionici učenici 3 razreda.

* 25. 4. 2022. u 11:20 „Na putu s odbjeglim likovima“ radionica na temu slobode.

Prati šest likova koji su pobjegli iz svojih slikovnica, kreću na put i zajedno smišljaju novu priču. Voditeljica Lana Momirski iz Malih Zvona. Sudionici učenici 4 razreda .

* 9. 12. 2022. Radionica Djedice Božićnjaka

Polaznici predškole izrađivali su čestitke i blagdanske ukrase

* 12. 12. 2022. Pričaonica s radionicom " Božićna priča"

Djeca polaznici predškole, drugih razreda zajedno sa Knjiguljicom sudjelovali su u kreativnoj radionici izrade "Božićnih drvca".

**Organizirane posjete i obilazak knjižnice uz stručno vodstvo**

* 4. 10. 2022. u 10:00 i 16:00 organizirani posjet predškolaca zajedno sa odgojiteljicom i

učiteljicom. Upoznavanje s knjižnicom, učlanjenje, prelistavanje slikovnica i čitanje po izboru djece.

* 14. 11. 2022. u 10:45 organizirani posjeti učenika prvog razreda zajedno sa učiteljicom. Uz

upoznavanje sa knjižnicom, djeca su produžila članarinu ili su se učlanili u Knjižnicu koji do tada nisu bili članovi, podigli knjige i poslušali dijelove priče iz knjige Neobična knjižničarka, Autor: Kašmir Huseinović, ilustratorica: Andrea Petrlik Huseinović, koje su im čitale njihove odgojiteljice i učiteljice.

**PROGRAM DRAMSKE UMJETNOSTI**

Kroz ovaj program realizirali smo 18 izvedbi kazališnih predstava. Ukupan broj posjetitelja na predstavama je 2101, od toga 1723 djece i 378 odrasli. Program proveden u suradnji sa Općinom Vojnić, OŠ Vojnić i DV Vojnić.

* **Organizacija kazališnih gostovanja** **-“Kazalište u gostima“- lokalna organizacija gostovanja**

Odigrano 9 predstava. Program sufinanciran sredstvima MKiMRH sa 15.000,00 kn, Općine Vojnić 3.000,00 kn i vlastitim sredstvima Knjižnice sa 1.000,00 kn.

* **Gostovanja kazališta** – kroz ovaj program izvedeno je 5 kazališnih predstava za koje su kazališta osigurala sredstva za gostovanja kroz svoje programe, Općina Vojnić ih je sufinancirala sa 3.000,00 kn.
* **Organizacija kazališnih gostovanja**- kroz ovaj program ostvareno je gostovanje 4 kazališne predstave GK“Zorin dom“ iz Karlovca. Program je sufinanciran sredstvima Karlovačke županije 19.000,00 kn i Općine Vojnić sa 1.000,00 kn.
* **Manifestacija „ Božićna bajka“** – u okviru ovog programa odigrana je jedna kazališna predstava

koja je financirana sredstvima TZ Općine Vojnić sa 3.500,00 kn.

**KAZALIŠNE PREDSTAVE**

* **Osjećajte se k'o doma**

Mjesto održavanja predstave: Dom kulture Vojnić

Vrijeme održavanja predstave: 9. 3. 2022. u 19:00

Izvođač: Teatar PUNA KUĆA

Monokomedija Osjećajte se k`o doma  za odrasle bavi se kulturom življenja u Hrvatskoj i mentalitetom njenih građana iz vizure jedne strankinje. Svoja iskustva pričala nam je strankinja koja u Hrvatsku dolazi kao turistkinja, a onda odlučuje tu i ostati živjeti. Sufinancirana je od strane Ministarstva kulture i medija Republike Hrvatske i Ureda za kulturu Grada Zagreba.

* **“Priča bez veze”**

Mjesto održavanja predstave: Dom kulture Vojnić

Vrijeme održavanja predstave: 22. 3. 2022. u 10:30

Izvođač: Teatar Poco Loco

Nastala na temelju predivne slikovnice “Priča bez veze” Ante Zaninovića, legendarnog autora animiranih filmova. Najmlađima govori o suosjećanju za druge, o važnosti slušanja tuđe priče ali i o hrabrosti da sami izrazimo svoje misli i osjećaje. Bez toga - svaka priča je jedna obična priča bez veze!

* **Gospođica Neću**

Mjesto održavanja predstave: Dom kulture Vojnić

Vrijeme održavanja predstave: 4. 4. 2022. u 11:30

Izvođač: Gradsko kazalište Scena“Gorica“

Gospođica Neću svoju malu publiku uči što se sve događa ako tvrdoglavo govore neću i što mogu dobiti kada počnu govoriti hoću. Nastala prema slikovnici Sunčane Škrinjarić.

* **Ogledalce, ogledalce ...**

Mjesto održavanja predstave: Dom kulture Vojnić

Vrijeme održavanja predstave: 13. 4. 2022. u 10:00

Izvođač: Teatar PUNA KUĆA

Lutkarska predstava inspirirana motivima iz židovske tradicije i pričom Isaaca Bashevisa Singera. Priča otvara pitanje osjećaja identiteta mladog čovjeka i govori o međusobnoj ljubavi i podršci najbližih kao osnovnim životnim vrijednostima svakog čovjeka.

* **Na tragu**

Mjesto održavanja predstave: Dom kulture Vojnić

Vrijeme održavanja predstave: 26. 4. 2022. u 11:30

Izvođač: GK“Zorin dom“

“Na tragu” je kriminalistička priča koja govori o zagađenju karlovačkih rijeka i potrazi za nestalom ribom čuvaricom rijeka od zagađenja. Dramski tekst predstave "Na tragu", originalnog naslova "Ribe u nevolji", dobitnik je prve nagrade na Natječaju za dramski tekst za lutkarsko kazalište i kazalište za djecu Mali Marulić 2019.

* **Plavi planet**

Mjesto održavanja predstave: Dom kulture Vojnić

Vrijeme održavanja predstave: 5. 5. 2022. u 09:45

Izvođač: KD „Smješko“

Eko edukativna predstava koja  na zanimljiv i zabavan način educira predškolsku djecu i djecu nižih razreda o temama očuvanja mora, rijeka, jezera, okoliša planete Zemlje i ekologije.

* **„Sve 5!“**

Mjesto održavanja predstave: Dom kulture Vojnić

Vrijeme održavanja predstave: 5. 5. 2022. u 12:00

Izvođač: KD“Smješko

Predstava se bavi društveno odgovornom tematikom. Govori o otuđenosti i anksioznosti koja se javlja u najranijoj adolescenskoj dobi i često nije prepoznata kao problem. Internet i današnje tehnološke pogodnosti još više utječu na sve učestaliju potpunu isključenost iz društva, time je pojava pomankanja ljudskosti i empatije prema okolini sve izraženija među populacijom.

* **Veliko pužovanje**

Mjesto održavanja predstave: Dom kulture Vojnić

Vrijeme održavanja predstave: 10. 5. 2022. u 10:30

Izvođač: GK „ Zorin dom“

Kroz avanture puža Mirka koji želi ići u svemir jer mu se čini da je sve oko njega maleno, sporo i jednolično, pa se tako našao u kuharovom loncu, u vraninom gnijezdu, gradskoj vrevi i u drugim, za malenog puža opasnim situacijama dolazimo do spoznaje da ono što je najljepše imamo u svojoj blizini ali to ne znamo cijeniti i ne vidimo dok ne krenemo na pužovanje tj. daleko putovanje.

* **Vuka se ne bojim ja**

Mjesto održavanja predstave: Dom kulture Vojnić

Vrijeme održavanja predstave: 13. 5. 2022. u 10:30

Izvođač: KD“Pinklec“ iz Čakovca

Nastala prema motivima bajke „Tri praščića“ braće Grimm u prvi plan stavlja univerzalne vrijednosti – prijateljstvo, marljivost i zauzimanje za svakog pojedinca, makar on bio i vuk.

* **Moja tajna**

Mjesto održavanja predstave: Dom kulture Vojnić

Vrijeme održavanja predstave: 7. 6. 2022. u 10:30

Izvođač: GK „ Zorin dom“

Predstava-koncert Dječjeg zbora „Zorica“ sa bogatim repertoarom popularnih i prigodnih dječjih pjesmica.

* **Ako kažeš, gotov si!**

Mjesto održavanja predstave: Dom kulture Vojnić

Vrijeme održavanja predstave: 8. 6. 2022. u 11:45

Izvođač: GK „ Žar ptica“ iz Zagreba

Predstava je igrala za učenike viših razreda. Govori o vršnjačkom nasilju, u kakvim se oblicima manifestira, kako ga prepoznati, u kakvoj je vezi s društvom u kojem živimo, kakav je osjećaj kad postaneš žrtva bullyja.

* **Što ću biti kad odrastem?**

Mjesto održavanja predstave: Dom kulture Vojnić

Vrijeme održavanja predstave: 21. 9. 2022. u 12:15

Izvođač: Mali teatar

Predstava za više osnovce i mlade koja promiče sva zanimanja kao jednakopravna, razbija predrasude da su neka zanimanja atraktivnija ili vrjednija od drugih. Prezentira deficitarna zanimanja s ciljem povećanja interesa za njih u populaciji viših razreda osnovne škole.

* **Basne za nas danas**

Mjesto održavanja predstave: Dom kulture Vojnić

Vrijeme održavanja predstave: 22. 9. 2022. u 10:30

Izvođač: UO KD“Kazalište Prijatelj“

Kazališna predstava u kojoj je obrađeno 5 basni velikih svjetskih basnopisaca Ezopa i La Fontainea. Dječjoj publici likovi životinja postaju prepoznatljive osobe iz svakodnevnog života, a basna na duhovit i prihvatljiv način  izvršava svoju zabavnu ali i odgojnu funkciju.

* **Želim biti, hoću biti**

Mjesto održavanja predstave: Dom kulture Vojnić

Vrijeme održavanja predstave: 6. 10. 2022. u 10:30

Izvođač: GK Sisak

Predstava za niže osnovce upozorava da svako dijete ima ne samo pravo na obrazovanje, nego i na maštanje, na želje koje su samo njegove, a  najvažnija poruka je da su sva zanimanja jednako vrijedna i jednako doprinose onome što svi želimo – sretnom i pravednom ljudskom društvu. Ne postoji najbolje zanimanje.„Važno je nekome pomoći! Kad nekome pomažeš taj čas imaš najbolje zanimanje na svijetu!“

* **Aut**

Mjesto održavanja predstave: Dom kulture Vojnić

Vrijeme održavanja predstave: 13. 10. 2022. u 12:15

Izvođač: Mala scena

Predstava govori o osobama s poremećajem iz aspekta autizma i o važnosti razumijevanja drugih i drugačijih kroz iskustvo glavnog junaka.

* **U potrazi za slovom „R“**

Mjesto održavanja predstave: Dom kulture Vojnić

Vrijeme održavanja predstave: 17. 10. 2022. u 10:30

Izvođač: GK „ Zorin dom“

Radnja predstave govori o djevojčici koja nije mogla reći slovo "R" te je odlučila naučiti ga izgovoriti prije polaska u prvi razred. Tražila ga je po dućanima, nije ga bilo. Problem je riješila upornim čitanjem. Predstava govori da se neke stvari ne mogu kupiti već se treba potruditi da se dođe do rezultata.

* **„Generacija X Y Z"**

Mjesto održavanja predstave: Dom kulture Vojnić

Vrijeme održavanja predstave: 11. 11. 2022. u 12:10

Izvođač: Teatar Cirkus Punkt

**„Generacija X Y Z"** , profesionalna predstava za sve uzraste koja se bavi temom generacija. Kroz predstavu pratimo tri mlade djevojke iz različitih generacija te njihove brige i nesigurnosti koje su nekad različite, a nekad iste. „Generacija X Y Z" jedinstvena je predstava koja spaja različite izvedbene umjetnosti - glumu, fizički teatar, ples, parkour i akrobacije.

* **Božićna priča**

Mjesto održavanja predstave: Dom kulture Vojnić

Vrijeme održavanja predstave: 22. 12. 2022. u 9:45

Izvođač: Gradsko kazalište Scena“Gorica“

Predstava je financirana sredstvima Turističke zajednice Općine Vojnić u okviru programa Božićna čarolija u Knjižnici i čitaonici Vojnić.

Predstavi su prisustvovali predškolci, niži osnovci i gosti iz Centra Nada. Na kraju predstave pojavio se Djed Mraz koji je podijelio poklone koje su za vrtićke skupine preuzele tete iz vrtića , za školsku djecu učitelji, za goste iz Centra Nada njihovi voditelji.

**STRUČNO USAVRŠAVANJE KNJIŽNIČARA**

Stalno stručno usavršavanje djelatnika ostvareno je sudjelovanjem na stručnom skupu i webinaru iz 4 stručna programa koji su održani online. Zeleni festival i tečaj Digitalne zbirke održane su u GK“Ivan Goran Kovačić“ Karlovac.

* 3. 3. 2022. od 10:00 do 11:30 Struktura i sadržaj mrežnih stranica

Smjernice i preporuke za školske knjižnice i dječje odjele narodnih knjižnica – webinar Centra za stručno usavršavanje knjižničara.

* 9. 3. 2022. Od 10:00 do 12:00 [Razvijanje kritičkog mišljenja kod djece pomoću biblioterapijskog pristupa (temeljenog na tradicionalnim pričama)](https://gmail.us20.list-manage.com/track/click?u=236cd8e0c671a2d82c8a60e07&id=47993d53f4&e=101ff8906e) I.dio - webinar Centra za stalno stručno usavršavanje knjižničara
* 17. 3. 2022. od 10:00 do 11:30 Mentalno zdravlje na radnom mjestu -

webinar Centra za stalno stručno usavršavanje knjižničara

|  |
| --- |
|  |

* 8. 4. 2022. od 10:00 do 12:00 [Razvijanje kritičkog mišljenja kod djece pomoću biblioterapijskog pristupa (temeljenog na tradicionalnim pričama)](https://gmail.us20.list-manage.com/track/click?u=236cd8e0c671a2d82c8a60e07&id=47993d53f4&e=101ff8906e) II. dio - webinar Centra za stalno stručno usavršavanje knjižničara
* 26. 5. 2022. Od 10:00 do 14:00 putem platforme Zoom, 4. stručni skup “Ostvarimo potencijale knjižnica” s temom “Edukacijom i komunikacijom do uključivanja u društvo“, organizatori Gradska knjižnica “Ivan Goran Kovačić” Karlovac i Poliklinika za rehabilitaciju slušanja i govora SUVAG Karlovac uz podršku Ministarstva kulture i medija Republike Hrvatske.
* 24. 6. 2022., od 10:00 do 17:00 sati 3. Zeleni festival – Karlovačka zelena priča. Edukacija je održana u Gradskoj knjižnici „Ivan Goran Kovačić“ Karlovac koja je u svojoj redovnoj djelatnosti uključena u nacionalnu akciju “Pokrenimo zelene knjižnice”. Cilj projekta Zelena knjižnica je edukacija javnosti i širenje svijesti o održivom društvu i nužnosti zaštite okoliša kroz projekcije dokumentarnih filmova, stručna predavanja, tribine, radionice i promocije knjiga.
* 18. 10. 2022. od 10:00 – 14:00 u Gradskoj knjižnici “Ivan Goran Kovačić“ održan je tečajDigitalnezbirke: temelj izgradnje digitalne knjižnice – tečajCentra za stalno stručno usavršavanje knjižničara

**INVESTICIJSKA ULAGANJA**

* **Opremanje knjižnice**

U 2022. Realizirali smo investicijski program Nabava informatičke opreme. Nabavili smo PC Lenovo, notebook HP, oficce 2021 i prijenosni razglasni sistem u okviru odobrenih financijskih sredstava. Ukupna vrijednost nabave je 15.099,70 kn, od čega su sredstva MKiMRH 9.999,85 kn, sredstva Općine Vojnić 3.849,90 kn i vlastita sredstva Knjižnice 1.249,95 kn.

* **Investicijsko održavanje**

Sustav tehničke zaštite (kontrola pristupa, vatrodojava i videonadzor) ostvareni su 24-satnim dežurstvom operatera u Centralnome nadzornom sustavu i vatrogasnim dežurstvom, te intervencijama operatera u svezi s protuprovalnim i protupožarnim sustavom zgrade.

Knjižnica je provela povremene aktivnosti održavanja te ispitivanje tehničko-tehnoloških sustava koja proizlaze iz zakonskih, internih i drugih obveza. Djelatnosti povezane s redovitim i povremenim ispitivanjima sustava u cijelosti su ostvarene u organizaciji ugovornih provoditelja, ovlaštenih tijela i osoba .U sklopu tekućeg i investicijskog održavanja sredstva su utrošena i za servisiranje računala.

**OSTALI POSLOVI**

* Sastavljanje Izjave i popunjavanje Upitnika o fiskalnoj odgovornosti za 2021. godinu
* Sastavljanje Izvješća o pravu na pristup informacijama za 2021. godinu
* Dostava statističkog izvješća o javnoj nabavi za 2021. godinu u EOJN
* Sastavljanje i slanje statističkog izvješća Matičnoj službi GK KA i unošenje on-line statistike iza 2021. godinu
* Izrada Izvješća o radu Knjižnice za 2021. godinu
* Izrada Plana rada za 2023. godinu
* Pisanje programa i popunjavanje e- prijavnica za programe MKiMRH prema Pozivu za predlaganje javnih potreba u kulturi RH za 2023. godinu
* Pisanje programa i popunjavanje prijavnica prema Pozivu za predlaganje Programa javnih potreba u kulturi Karlovačke županije u 2023. godini
* Izrada izvješća MKiMRH za odobrena i doznačena sredstva kroz programe kulturnog razvitka za 2022. godinu
* Izrada izvješća Karlovačkoj županiji za odobrena i doznačena sredstva kroz Program javnih potreba u kulturi Karlovačke županije u 2022. godini
* Izrada akata
* Izrada Plana nabave za 2022.godinu
* Izrada obrazloženja izvršenja Financijskog plana za 2021. godinu.
* Izrada obrazloženja uz polugodišnji izvještaj izvršenja Financijskog plana za 2022. godinu
* Izrada prijedloga 1.Izmjena i dopuna Financijskog plana za 2022. godinu
* Izrada obrazloženja 1. Izmjena i dopuna Financijskog plana za 2022. godinu.
* Izrada prijedloga 2.Izmjena i dopuna Financijskog plana za 2022. godinu
* Izrada obrazloženja 2. Izmjena i dopuna Financijskog plana za 2022. godinu.
* Izrada prijedloga 3.Izmjena i dopuna Financijskog plana za 2022. godinu
* Izrada obrazloženja 3. Izmjena i dopuna Financijskog plana za 2022. godinu.
* Izrada izmjena i dopuna Plana nabave za 2022.
* Izrada prijedloga Financijskog plana za 2023. godinu
* Izrada obrazloženja Financijskog plana za 2023.godinu
* Nabava uredskog, potrošnog i higijenskog materijala
* Održavanje prostora i opreme
* Primanje i otpremanje pošte
* Zaprimanje računa i otpremanje u računovodstvo
* Nabava dnevnog tiska i časopisa
* Blagajnički poslovi
* Ostali administrativni poslovi ( dopisi, narudžbenice, prikupljanje ponuda…)
* Uređenje Facebook stranice
* Čišćenje i održavanje prostora

**SURADNJA**

Knjižnica je i u 2022. realizirala brojne programe i projekte zahvaljujući dobro razvijenim suradničkim odnosima, partnerstvima i umrežavanju na lokalnoj i nacionalnoj razini. Surađivala je s pojedincima, ustanovama, poduzećima , udrugama, Turističkom zajednicom općine Vojnić, Općinom Vojnić , Županijskom razvojnom matičnom službom, Karlovačkom županijom, Nacionalnom i sveučilišnom knjižnicom, Ministarstvom kulture i medija RH.

**ZAKLJUČAK**

Sveukupni rezultat pokazatelj je, kako programskih, radnih, kadrovskih, organizacijskih, tako i financijskih mogućnosti i njihovog ostvarenja . Knjižnica i čitaonica Vojnić se pored redovitih knjižničnih usluga te općih knjižničnih poslova uključivala u programe na nacionalnoj razini. Tijekom 2022. godine organizirala je redovno poslovanje i kulturno-obrazovna događanja. Poslovanje Knjižnice odvijalo se u skladu sa zakonskom regulativom i financijskim mogućnostima te se nastojalo što više približiti preporukama Standarda.

U 2023. godini će se i dalje sustavno raditi na stvaranju i jačanju čitateljskih navika stanovnika Općine Vojnić, posebno najmlađih, podupiranju obrazovanja na svim razinama, podupiranju cjeloživotnog učenja, razvijanju usluga informiranja, stvaranju mogućnosti za osobni kreativni razvoj, razvijanju ponude kulturnih, edukativnih i zabavnih programa , razvijanju svijesti o knjižnici kao prostoru u kojem je ugodno boraviti i provoditi slobodno vrijeme.

Ravnateljica

Dušanka Madžar-Lončar